b'\n_START_ARTICLE_\nCerkev sv. Kri\xc5\xbea, Kri\xc5\xbena Gora\n_START_SECTION_\nZgradba\n_START_PARAGRAPH_\nCerkev je v dana\xc5\xa1njem stanju po tlorisu in razdelitvi prostora tipi\xc4\x8dna poznogotska stavba z zvonikom pred zahodno steno tako, da pritli\xc4\x8dje zvonika slu\xc5\xbei za vhodno lopo. Pravokotna ladja se skozi \xc5\xa1ilasto slavolo\xc4\x8dno odprtino izteka v tristrano zaklju\xc4\x8den prezbiterij. Dve gotski okni v stranicah prezbiterija sta zazidani, \xc4\x8delno le na pol, prebiti pa sta dve novi, pravokotni okni. Okoli prezbiterija te\xc4\x8de mo\xc4\x8dan pritli\xc4\x8dni zidec. Na ju\xc5\xbeni strani je v vogalu med prezbiterijem in steno ladje prizidana zakristija._NEWLINE_Prezbiterij je tipi\xc4\x8dno poznogotski. Iz konzol na steni se plete rebrovje,_NEWLINE_ki oblikuje na oboku dve zvezdi s sredi\xc5\xa1\xc4\x8di na temenu in med sredi\xc5\xa1\xc4\x8dema osrednjo obo\xc4\x8dno polo v obliki kvadrata; v celoti je na oboku 19 obo\xc4\x8dnih pol. Srednji konzoli v severni in ju\xc5\xbeni steni predstavljata leva z odprtim gobcem, ki ka\xc5\xbee jezik in ima rep vr\xc5\xbeen \xc4\x8dez hrbet. Tudi sklepniki so figuralni: relief Marije z detetom (v sredi\xc5\xa1\xc4\x8du zvezde nad oltarjem), sv. Urh (v sredi\xc5\xa1\xc4\x8du zvezde, ki je bli\xc5\xbee vhodu), drugod grbi, angelske glavice ali tipi\xc4\x8dne poznogotske rozete. Plastika sklepnikov je zelo ploskovita in pobarvana.\n_START_SECTION_\nFreske\n_START_PARAGRAPH_\nFreske sledijo ikonolo\xc5\xa1kim pravilom kranjskega prezbiterija. Osrednje mesto na temenu oboka zavzema dopasna podoba Kristusa s kri\xc5\xbenim nimbom okoli glave, ki gleda iz plasti\xc4\x8dno naslikanega okvira iz krogovi\xc4\x8dja. V levici dr\xc5\xbei vladarsko jabolko s kri\xc5\xbeem, desnico pa dviga v blagoslov; za njim je kobaltno modro nebo. V vseh ostalih rombi\xc4\x8dnih polah, ki izhajajo iz obeh zveznih sredi\xc5\xa1\xc4\x8d, so razvr\xc5\xa1\xc4\x8deni angeli, ki z igranjem na in\xc5\xa1trumente, s plesom in hvalnicami slavijo Odre\xc5\xa1enika. S slokimi postavami in razgibano draperijo raznobarvnih oblek idealno zapolnjujejo odmerjeni jim prostor. V trikotni poli ob slavoloku pa zelena trnjeva krona, prebodena s tremi velikimi belkastimi \xc5\xbeeblji, opominja na Kristusovo trpljenje. _NEWLINE_Simboli evangelistov (ki v shemi kranjskega prezbiterija navadno obkro\xc5\xbeajo Kristusa) so tukaj pomaknjeni  v trikotne pole med kraki osrednje zvezde, medtem ko trikotno polo nad zaklju\xc4\x8dno steno prezbiterija (za oltarjem) izpolnjuje jagnje bo\xc5\xbeje s kri\xc5\xbeem. V zunanjih trikotnih polah zvezde, ki je bli\xc5\xbee vhodu, sta naslikani bradati glavi dveh prerokov, Johela in Izaije._NEWLINE_Stene prezbiterija je slikar namenil podobam tistih, ki Kristusu pomagajo na zemlji, poleg Marije svetnicam, svetnikom in njihovim \xc4\x8dude\xc5\xbeem. Ti so ohranjeni na zgornjih delih sten, v podlo\xc4\x8djih. Podobe na spodnjih delih sten se niso ohranile, prav gotovo pa so bili tam naslikani apostoli. _NEWLINE_Tako lahko vidimo na severni steni dva prizora iz legende o \xc5\xbeivljenju sv. Korbinijana, ustanovitelja freisin\xc5\xa1ke \xc5\xa1kofije: podoba na prvi poli (ob vhodu v prostor) prikazuje medveda, ki je ubil svetnikovo mulo; na drugi poli medved namesto mule poni\xc5\xbeno nosi tovor, tako kot mu je ukazal svetnik. Tri zaklju\xc4\x8dne pole prezbiterija so poslikane s podobami svetnic in Marije: na prvi sv. Ur\xc5\xa1ula in sv. Ne\xc5\xbea, na drugi Marija z otrokom in sv. Rozalija, na tretji sv. Katarina in sv. Barbara._NEWLINE_Na ju\xc5\xbeni steni je umetnik prikazal legendo iz \xc5\xbeivljenja sv. Urha, augsbur\xc5\xa1kega \xc5\xa1kofa: na poli bli\xc5\xbee oltarju vidimo sla, ki je pri svetniku dobil kurje bedro in na naslednji, kako se je to\xc5\xbeljivemu slu kurje bedro \xc4\x8dude\xc5\xbeno spremenilo v ribo. Na notranji strani slavolo\xc4\x8dne stene je kot starozavezna napoved Jezusove \xc5\xbertve upodobljena daritev Kajna in Abela._NEWLINE_Freske v prezbiteriju niso bile nikdar prebeljene. Obdr\xc5\xbeale so prvotno obliko in barvo. Podobe so bile slikane na sve\xc5\xbe omet s prozornimi barvami._NEWLINE_Po mnenju Franceta Steleta freske v prezbiteriju na Kri\xc5\xbeni gori \xc5\xbee ka\xc5\xbeejo vse zna\xc4\x8dilnosti novega slikanja (tudi v Slovenijo prihajajo\xc4\x8de renesanse): \xc2\xbbrealisti\xc4\x8dno zgovorni so gibi in obrazi, obrazi so portretno karakterizirani, poznogotski dekorativni sistem draperij se je \xc5\xa1iroko razmahnil in prostor se je obogatil ter se v ozadju odprl v dotlej nedose\xc5\xbeena obzorja\xc2\xab._NEWLINE_S freskami, ki pa so delno \xc5\xa1e vedno zakrite in nerestavrirane, je poslikana tudi ladja. Poslikal jo je Jernej iz Loke. Tudi na zunanji steni prezbiterija, danes pod streho zakristije, je ohranjen fragmet freske sv. Kri\xc5\xa1tofa, ki sega pod zunanji omet.\n_START_SECTION_\nOprema\n_START_PARAGRAPH_\nCerkev ima tri zlate oltarje. V prezbiteriju stoji oltar sv. Kri\xc5\xbea. Stranska oltarja, ki sta neko\xc4\x8d stala v dozidanih ni\xc5\xa1ah, sta sedaj potisnjena v kota slavolo\xc4\x8dne stene: levi je posve\xc4\x8den sv. Volbenku, regensbur\xc5\xa1kemu \xc5\xa1kofu, desni sv. Urhu. V levi ni\xc5\xa1i visi slika Marije Kraljice, v desni pa slika sv. Helene, ki je na\xc5\xa1la Kristusov kri\xc5\xbe. V tej ni\xc5\xa1i je tudi lep procesijski kri\xc5\xbe. \xc4\x8ca\xc5\xa1\xc4\x8deni svetniki jasno ka\xc5\xbeejo na povezavo med graditelji cerkve in nekdanjimi gospodarji \xc5\xa1kofjelo\xc5\xa1ke \xc5\xa1kofije, freisin\xc5\xa1kimi \xc5\xa1kofi iz Bavarske. Zato je tudi kri\xc5\xbenogorski prezbiterij najverjetneje poslikal bavarski umetnik. Strokovnjaki mu pripisujejo tudi poslikavo cerkve sv. Urha pri Tolminu._NEWLINE_V zvoniku zvonijo trije zvonovi, en bronast in dva \xc5\xbeelezna, ki sta zamenjala pred prvo svetovno vojno odvzeta bronasta zvonova.'